CELEX: 32021R0933
Language: bg
Date: 2021-06-09 00:00:00
Title: Регламент за изпълнение (ЕС) 2021/933 на Комисията от 9 юни 2021 година за въвеждане на дерогация от Регламент за изпълнение (ЕС) 2017/39 по отношение на определени мерки за справяне с кризата, предизвикана от пандемията от COVID-19

10.6.2021   
               
               
                  BG
               
               
                  Официален вестник на Европейския съюз
               
               
                  L 204/16
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/933 НА КОМИСИЯТА
         от 9 юни 2021 година
         за въвеждане на дерогация от Регламент за изпълнение (ЕС) 2017/39 по отношение на определени мерки за справяне с кризата, предизвикана от пандемията от COVID-19
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 25 от него,
         като има предвид, че:
         
                     (1)
                  
                  
                     В член 1, параграф 2 от Регламент за изпълнение (ЕС) 2017/39 на Комисията (2) се съдържа определението на „учебна година“ за целите на схемата за помощ, посочена в член 23 от Регламент (ЕС) № 1308/2013 („схемата за училищата“). Мерките, въведени от държавите членки за справяне с пандемията от COVID-19, които включват временното затваряне на учебни заведения, попречиха на прилагането на схемата за училищата през учебната 2020/2021 година. Тези мерки временно възпрепятстваха предлагането на плодове, зеленчуци и мляко в учебните заведения и изпълнението на съпътстващите образователни мерки и дейности за популяризиране, мониторинг и оценка. Поради това е целесъобразно да се предвиди дерогация от член 1, параграф 2 от Регламент за изпълнение (ЕС) 2017/39, за да се удължи учебната 2020/2021 година с цел държавите членки да могат да продължат да извършват дейностите, предвидени за посочената учебна година, до 30 септември 2021 г.
                  
               
                     (2)
                  
                  
                     В член 4, параграфи 3, 4 и 5 и в член 5, параграф 3 от Регламент за изпълнение (ЕС) 2017/39 се определят периодът, за който може да се отнасят заявленията за помощ, свързани с доставката и разпределението на продукти и със съпътстващите образователни мерки, както и срокът за подаване на заявленията за помощ и за плащане на помощта по схемата за училищата. Предвид удължаването на учебната 2020/2021 година следва да се предвиди дерогация от член 4, параграфи 3, 4 и 5 и от член 5, параграф 3 от Регламент за изпълнение (ЕС) 2017/39 по отношение на заявленията за помощ за дейностите по схемата за училищата след 31 юли 2021 г., така че да може да обхващат периоди, по-кратки от две седмици, и да се определят сроковете за подаване на заявления за помощ и за плащане на помощта.
                  
               
                     (3)
                  
                  
                     В член 7, параграф 3 от Регламент за изпълнение (ЕС) 2017/39 се определят правилата за преразпределение на непоискана помощ от Съюза между държавите членки, които участват в схемата за училищата и са заявили желанието си да използват повече от индикативно разпределените им средства. Размерът на индикативно разпределените средства, които може да бъдат преразпределени към друга държава членка, следва да се основава на равнището, на което тази държава членка е усвоила окончателно разпределените средства в рамките на помощта от Съюза през предходната учебна година. Ограничителните мерки, въведени от държавите членки за справяне с пандемията от COVID-19, които включват временното затваряне на учебни заведения, може да доведат до по-малка степен на усвояване на помощта от Съюза през учебната 2020/2021 година. Поради това е целесъобразно да се предвиди дерогация от член 7, параграф 3 от Регламент за изпълнение (ЕС) 2017/39, за да не се взема предвид равнището на усвояване на помощта от Съюза през учебната 2020/2021 година при преразпределение на непоискана помощ от Съюза между държавите членки, които участват в схемата за училищата през учебната 2022/2023 година.
                  
               
                     (4)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Чрез дерогация от член 1, параграф 2 от Регламент за изпълнение (ЕС) 2017/39 учебната 2020/2021 година се удължава до 30 септември 2021 г.
            
            
               2.   Чрез дерогация от член 4, параграф 3 от Регламент за изпълнение (ЕС) 2017/39 заявленията за помощ, свързани с дейностите за учебната 2020/2021 година, които се извършват след 31 юли 2021 г., може да обхващат периоди, по-кратки от 2 седмици.
            
            
               3.   Чрез дерогация от член 4, параграфи 4 и 5 от Регламент за изпълнение (ЕС) 2017/39 заявленията за помощ, свързани с дейностите за учебната 2020/2021 година, които се извършват след 31 юли 2021 г., се подават до 30 септември 2021 г. Ако този срок бъде надхвърлен, помощта не се изплаща.
            
            
               4.   Чрез дерогация от член 5, параграф 3 от Регламент за изпълнение (ЕС) 2017/39 помощта за дейностите за учебната 2020/2021 година, които се извършват след 31 юли 2021 г., се изплаща от компетентните органи до 15 октомври 2021 г.
            
            
               5.   Чрез дерогация от член 7, параграф 3, първа алинея от Регламент за изпълнение (ЕС) 2017/39 изчислението, описано в посочената алинея, не се прилага за изчисляване на окончателно разпределените средства в рамките на помощта от Съюза за учебната 2022/2023 година.
            
         
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2017/39 на Комисията от 3 ноември 2016 г. относно правилата за прилагане на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения (ОВ L 5, 10.1.2017 г., стр. 1).